ขอปกป้องสถาบัน บิ๊กแดงฮึ่ม ไม่รับประกันปฏิวัติ การเมืองไม่จลาจล-ไม่ทำ
ลั่นทหารอาชีพ-เป็นกลาง ซัดพวกยั่วยุจุดไฟเผาบ้าน,บิ๊กแดง แถลงเปิดใจครั้งแรก ตีธงพากองทัพแข็งแกร่งขึ้น เตือนกำลังพลระวังตัวฝ่ายการเมืองจับจ้องอยู่ ลั่นเป็นทหารอาชีพทำงานได้กับทุกรัฐบาล ส่วนความเป็นกลางแล้วแต่ใครจะมอง ขอความเป็นธรรมที่หนุนรัฐบาลนี้ อึ้งไปนิดกับคำถามจะมีปฏิวัติอีกไหม บอกถ้าการเมืองไม่จุดไฟก็ไม่มี ฮึ่มขอปกป้องสถาบันด้วยหัวใจ ใช้ทุกศักยภาพที่กองทัพมี เฟซ ลุงตู่ ยอดไลค์พุ่งเกือบ 2 แสน หนูหริ่ง ประชดสมัครเป็นแอดมินฯ สมคิด ตบะแตกไล่ หญิงหน่อย ไปทำการบ้านก่อนวิจารณ์บัตรคนจน วรชัย สวนหมัดเกมยึดอำนาจไม่ควรมีอีกแล้ว แต่ จตุพร หนุนจุดยืน ผบ.ทบ. พท.ปูดแนวคิดโหวตโน-โนโหวตแก้เกมยุบพรรค เฉลิมชัย ยันเมืองกาญจน์ถูกดูดแค่สอง วิษณุ มองบวกคนรุมต้าน ก.ม.ติดหนวด,หลายฝ่ายจับตามองจุดยืนของกองทัพต่อการเมืองในอนาคต ล่าสุด พล.อ.อภิรัชต์ คงสมพงษ์ ผบ.ทบ. แถลงเปิดใจกับสื่อมวลชน ประกาศชัดเจนพร้อมร่วมงานกับทุกรัฐบาล เรื่องความเป็นกลางแล้วแต่มุมมองของแต่ละคน ส่วนวันข้างหน้าจะมีปฏิวัติอีกหรือไม่ อยู่ที่ฝ่ายการเมืองต้องไม่จุดชนวนความขัดแย้งขึ้นมาอีก,บิ๊กแดง แถลงเปิดใจครั้งแรก,เมื่อเวลา 08.45 น. วันที่ 17 ต.ค. ที่กองบัญชาการกองทัพบก พล.อ.อภิรัชต์ คงสมพงษ์ ผบ.ทบ. แถลงนโยบายต่อสื่อมวลชนเป็นครั้งแรก หลังขึ้นดำรงตำแหน่ง ก่อนเป็นประธานการประชุมหน่วยขึ้นตรงกองทัพบก (นขต.ทบ.) วาระพิเศษ ว่า ถือเป็นโอกาสแรกที่เชิญผู้บังคับหน่วยระดับผู้บังคับกองพันขึ้นไปมารับนโยบาย โดยสานต่อจาก พล.อ.เฉลิมชัย สิทธิสาท องคมนตรีและอดีต ผบ.ทบ. ที่สร้างความเข้มแข็งให้กองทัพ ถือเป็นนายทหารรบพิเศษที่เติบโตมาด้วยฝีมือแท้ๆ วางรากฐานที่แข็งแกร่งมั่นคงให้กับกองทัพ เป็นที่มาของแนวทาง Smart Man และมาเป็น Smart Soldier และ Strong Army หมายความว่า 2 ปีจากนี้กองทัพบกจะเข้มแข็งแข็งแกร่งมากยิ่งขึ้น สถานการณ์ในอนาคตกองทัพบกต้องเผชิญสถานการณ์หลายอย่าง ตามปฏิทินการเลือกตั้งที่จะเกิดขึ้นในปีหน้า เตรียมทำความเข้าใจกับกำลังพล ที่สำคัญผู้บังคับหน่วยต้องแยกแยะภารกิจให้ออก ในฐานะทหารของชาติ ของประชาชน มีหน้าที่สนองนโยบายรัฐบาลไม่ว่าใคร มาเป็นก็ตาม,เตือนกำลังพลถูกจับตามองอยู่,พล.อ.อภิรัชต์กล่าวว่า หน้าที่กองทัพต้องทำงานให้รัฐบาล การเลือกตั้งที่จะเกิดขึ้นเน้นย้ำให้กองกำลังรักษาความสงบเรียบร้อย (กกล.รส.) ต้องใช้ความระมัดระวัง จากนี้ต้องถูกจับตาจับจ้องจากนักการเมือง เราต้องยอมรับว่าทหารขาดประสบการณ์การเมือง อาชีพทหารอยู่ในกรม กอง โอกาสพบกับประชาชนมีน้อย นอกจากไปช่วยเหลือประชาชนที่ประสบภัย ฉะนั้นวิสัยทัศน์ที่จะเผชิญกับโลกภายนอกวิถีทางการเมืองจึงลำบาก โดยเฉพาะ กกล.รส. ต้องสวมหมวก 2 ใบในฐานะกองทัพบก และ คสช. ต้องระมัดระวังไม่ให้การเมืองเข้ามาใช้ประโยชน์ การช่วยเหลือประชาชนไม่ใช่การหาเสียง ไม่จำเป็นเพราะไม่รู้จะหาเสียงเพื่ออะไร แต่ไปช่วยเหลือตามแนวทางของรัฐบาล ไม่ว่าอยู่ภายใต้รัฐบาลใดเราต้องทำ เช่น โครงการประชารัฐ โครงการไทยนิยมยั่งยืน ทหารต้องสนับสนุนเพราะเป็นโครงการที่รัฐบาลตั้งใจจริง ต้องการให้เกิดความมั่นคงสอดคล้องยุทธศาสตร์ชาติ 20 ปี,ความเป็นกลางแล้วแต่มุมมอง,ผู้สื่อข่าวถามว่า มองว่าทหารสนับสนุนพรรคพลังประชารัฐ พล.อ.อภิรัชต์ตอบว่า เราต้องแยกแยะภารกิจให้ออก จากนี้ไปถูกจับตามองแน่ เพราะกองทัพและ คสช.คือเนื้อเดียวกัน ไม่ว่าใครมาเป็นรัฐบาลเราก็ต้องทำ ไม่ต้องห่วงผมยืนยันในจุดยืน ทำงานร้อยเปอร์เซ็นต์และเกินร้อย ไม่ว่าใครมาเป็นนาย ส่วนการวางตัวเป็นกลางนั้น เราเป็นทหารอาชีพ ผ่านวิกฤติการเมืองและการทหารมาทุกสมัย เก็บเกี่ยวประสบการณ์มาตั้งแต่สมัย พล.อ.สุนทร คงสมพงษ์ อดีต ผบ.ทหารสูงสุด และหัวหน้าคณะรักษาความสงบเรียบร้อยแห่งชาติ (รสช.) จนมายืนเป็น ผบ.ทบ. ความเป็นกลางขึ้นอยู่กับคนมอง บางครั้งเรามั่นใจว่าสิ่งที่ทำเป็นกลาง แต่มุมมองคนอื่นว่าไม่เป็นกลาง ถามว่าเอาอะไรมาตัดสิน ขอให้มั่นใจว่ากองทัพเป็นกลาง อยู่เคียงข้างประชาชน จะทำทุกอย่างให้ประชาชนอยู่ดีกินดี,ขอความเป็นธรรมหนุนรัฐบาลนี้,เมื่อถามว่า กองทัพถูกจับตามองหลัง พล.อ.ประยุทธ์ประกาศลงสู่การเมือง จะเว้นระยะห่างระหว่างกองทัพกับ พล.อ.ประยุทธ์อย่างไร พล.อ.อภิรัชต์ตอบว่า อยู่ที่มุมมองของคน การไปพบ พล.อ.ประยุทธ์แล้วบอกว่าไม่เป็นกลาง ก็ไม่ใช่การไปพบหัวหน้ารัฐบาลเป็นเรื่องปกติ ในอดีตรัฐบาลที่มาจากพรรคการเมืองก็ต้องไปพบ ขออย่าพึ่งตัดสิน ย้ำว่ากองทัพบกเป็นมืออาชีพ เป็นทหารอาชีพ คำว่าทหารอาชีพกับอาชีพทหารแตกต่างกัน ขอความเป็นธรรมด้วย กองทัพจะวางตัวเป็นกลางในฐานะทหารอาชีพใครมาเป็นรัฐบาลต้องสนับสนุน ส่วนอุปสรรคที่คิดว่ายากที่สุดคือ การทำให้ประชาชนเข้าใจบทบาทของกองทัพ ว่าการออกไปช่วยเหลือประชาชนด้วยความบริสุทธิ์ใจ สมมติไปโครงการไทยนิยมยั่งยืน ที่อยู่ในรัฐบาลนี้ แล้วจะบอกว่า เราสนับสนุนรัฐบาล พล.อ.ประยุทธ์หรือ,ถามจะไม่ให้ทหารทำอะไรหรือ,พล.อ.อภิรัชต์กล่าวย้ำว่า อย่าลืมช่วงรัฐบาลรักษาการเมื่อปี 2552-2553 เกิดวิกฤติก่อนเลือกตั้ง ทหารต้องทำตามรัฐบาลรักษาการเช่นกัน ส่วนการเตรียมการเลือกตั้งให้หน่วยเข้าใจตรงกันตามปฏิทินโรดแม็ป ตั้งแต่สมเด็จพระเจ้าอยู่หัวทรงโปรดเกล้าฯ ลงพระปรมาภิไธยใน พ.ร.บ.ประกอบรัฐธรรมนูญว่าด้วยการเลือกตั้ง ส.ส. และ พ.ร.บ.ว่าด้วยการได้มาซึ่ง ส.ว. ที่แจกจ่ายรายละเอียดให้ ผบ.หน่วยไปทำความเข้าใจ การให้ความรู้กับประชาชนถือเป็นเรื่องสำคัญ หากคณะกรรมการการเลือกตั้ง (กกต.) ขอความร่วมมือให้ช่วยเหลือในฐานะหน่วยงานของรัฐ หรือจะไม่ให้ทหารทำอะไรเลย ก็ไม่ใช่ เพราะเรารับเงินภาษีจากประชาชน,อึ้งคำถามจะมีปฏิวัติอีกไหม,เมื่อถามว่าในอนาคตหากเกิดวิกฤติกองทัพจะปฏิวัติอีกหรือไม่ เพราะ พล.อ.ประยุทธ์ จันทร์โอชา เคยยืนยันมาตลอดว่าจะไม่ปฏิวัติ แต่ก็ปฏิวัติจนได้ พล.อ.อภิรัชต์นิ่งไปครู่หนึ่งก่อนตอบว่า อย่าให้เหตุการณ์ที่เกิดขึ้นในอดีตเป็นเพียงภาพที่เกิดขึ้น ให้บันทึกอยู่ในความทรงจำ วันนั้นทหารยืนอยู่ตรงไหน เราถูกรัฐบาลสั่งการให้ออกมาควบคุมความสงบเรียบร้อย เราทำด้วยหัวใจที่ไม่ได้คิดแบบนักการเมืองว่าเราจะเข้ามาบริหารประเทศ ถามว่าวันนั้นจะเกิดอะไรขึ้นถ้า พล.อ.ประยุทธ์ไม่ตัดสินใจทำรัฐประหาร ผมคุ้นเคยกับ พล.อ.ประยุทธ์ เพราะท่านใช้ทำงานมาตลอด เดือนหนึ่งได้เจอกัน 5 ถึง 10 นาทีก็เต็มที่แล้ว ในชีวิตนี้เคยนั่งคุยกับท่านไม่เกิน 1 ชั่วโมง แต่ได้เห็นความรัก ความรู้ ความทุ่มเทในการทำงาน เป็นแบบอย่างของผมในการรับราชการ ผมว่าการตัดสินใจไม่ได้อยู่ที่ พล.อ.ประยุทธ์ แต่อยู่ที่ประชาชน หวังใจเป็นอย่างยิ่งว่าเหตุการณ์รุนแรงเช่นนี้คงไม่เกิดขึ้นอีก,ถ้าการเมืองไม่จุดไฟก็ไม่มี,ผบ.ทบ.กล่าวว่า ที่ผ่านมามีการแก่งแย่งชิงการเมือง ไม่รู้จักแพ้ไม่รู้จักชนะ คนที่แพ้คือประเทศ กองทัพไม่มีวันชนะประชาชน แต่ประชาชนที่ออกมาสร้างความเดือดร้อน ยั่วยุให้จุดไฟเผามีการประกอบระเบิด นั่นคือประชาชนที่ทำให้ประเทศแพ้ ต้องใช้เวลากี่ปีมาฟื้นฟู วันนี้ทุกอย่างเริ่มดีขึ้นอาจเห็นผลช้าไม่ทันใจ แต่เชื่อว่ารัฐบาล พล.อ.ประยุทธ์ทำทุกอย่างอย่างรอบคอบ สิ่งที่สื่อถามว่าจะมีปฏิวัติหรือไม่ มั่นใจว่าถ้าการเมืองไม่เป็นต้นเหตุของการจลาจล ก็ไม่มีอะไร ประเทศไทยเคยมีปฏิวัติมา 10 กว่าครั้ง ช่วงหลังเกิดจากการเมืองทั้งสิ้น แต่เชื่อว่านักการเมืองที่ดีก็มี ไม่ดีก็มี เสียใจที่เห็นว่ากระบวนการยุติธรรมถูกละเมิด การตัดสินในหลายคดีกับคนทำความผิด บอกว่าไม่เป็นธรรมถูกแกล้ง แล้วประเทศชาติจะอยู่ตรงไหน,ลั่นขอปกป้องสถาบันด้วยหัวใจ,พล.อ.อภิรัชต์กล่าวถึงจุดยืนการปกป้องสถาบันพระมหากษัตริย์ว่า สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงดำรงตำแหน่งเป็นองค์จอมทัพไทย บางครั้งยังมีทหารบางคนลืม จะเตือนสติว่าผู้บังคับบัญชาสูงสุดคือองค์พระมหากษัตริย์ เพราะพระองค์ท่านทรงดำรงพระอิสริยยศ และดำรงตำแหน่งเป็นจอมทัพไทย เป็นสิ่งที่เหนือกว่าสิ่งอื่นใด กองทัพบกถือเป็นข้ารองบาท มีหน้าที่และหัวใจปกป้องสถาบันพระมหากษัตริย์อันเป็นที่รักยิ่ง และเป็นศูนย์รวมจิตใจ กองทัพบกจะใช้ศักยภาพและขีดความสามารถทุกอย่างในการปกป้องสถาบัน สำหรับการหมิ่นสถาบัน และการก้าวล่วงที่เกิดขึ้นในหลายครั้ง เกิดจากคนสติไม่สมประกอบ เช่นเมื่อเร็วๆนี้มีการไปยื่นถวายฎีกา เมื่อตรวจสอบพบว่าเป็นผู้ป่วยทางจิต เจ้าหน้าที่นำตัวส่ง รพ.ศรีธัญญาแล้ว,พวกหมิ่นฯล้วนคนจิตไม่ปกติ,คนที่หมิ่นสถาบันส่วนใหญ่เป็นคนที่จิตไม่ปกติ ส่วนคนที่จิตปกติแต่มีความคิดแปลกๆ ต้องหนีไปอยู่ต่างประเทศ เพราะอยู่เมืองไทยไม่ได้ ในเมื่อเราอยู่ภายใต้พระบรมโพธิสมภารตั้งแต่รุ่นปู่รุ่นย่า ทำไมไม่สำนึกถึงบุญคุณแผ่นดินเกิด ไม่มีใครเขาไม่รักแผ่นดินเกิด รัฐบาลผลัดเปลี่ยนไปแต่องค์พระมหากษัตริย์ต้องอยู่คู่ฟ้าคู่แผ่นดินไทยไปตลอด นี่คือหน้าที่ของกองทัพบก และผมจะปกป้องสถาบันด้วยทุกสิ่งทุกอย่างที่ผมมี ผบ.ทบ.กล่าว,บิ๊กตู่ โพสต์รักชาติเท่าชีวิต,วันเดียวกันเวลา 07.20 น. พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) โพสต์ข้อความลงเพจเฟซบุ๊ก ทวิตเตอร์ และอินสตาแกรม ส่วนตัว ระบุว่า ผมรักและห่วงใยประเทศชาติเท่าชีวิต ผมมีความมุ่งมั่นที่จะสร้างความปรองดอง และประสานรอยร้าวของประเทศ ให้คนไทยมีความสามัคคี ไม่แตกแยกแม้เห็นต่าง นับเป็นการดำเนินการเปิดการสื่อสารประชาชนผ่านช่องทางโซเชียลมีเดีย ต่อเนื่องของ พล.อ.ประยุทธ์ มีการโพสต์ภาพและข้อความ ทั้งเรื่องภารกิจ คลิปการให้สัมภาษณ์บางตอนในเรื่องสำคัญ,บิ๊กป๊อก ป้องมีสิทธิใช้โซเชียลฯ,พล.อ.อนุพงษ์ เผ่าจินดา รมว.มหาดไทย กล่าวว่า การเปิดช่องทางสื่อสารผ่านโซเชียลมีเดียของนายกฯ ถือเป็นสิทธิพื้นฐานที่ทุกคนใช้ได้ในแง่ส่วนตัว และนายกฯบอกแล้วว่าเปิดเป็นการส่วนตัว เจตนาต้องการเป็นอีกช่องทางหนึ่งในการรับฟังความคิดเห็นประชาชน และทำให้ประชาชนเข้าใจการทำงานของนายกฯมากขึ้น แต่ตนคงไม่เปิดเหมือนนายกฯ เพราะไม่ถนัดเรื่องโซเชียลมีเดีย,หนูหริ่ง ประชดสมัครแอดมิน,ที่ประตู 5 ทำเนียบรัฐบาล นายสมบัติ บุญงามอนงค์ ผู้จดจัดตั้งพรรคเกียน เดินทางมาทวงถามความคืบหน้าจาก พล.อ.ประยุทธ์ จันทร์โอชา ขอให้ยกเลิกการอายัดบัญชีธนาคาร เพราะได้รับผลกระทบการดำเนินกิจกรรมทางการเมือง พร้อมแสดงออกเชิงสัญลักษณ์ด้วยการแต่งตัวเป็นคนตกงาน ใส่รองเท้าขาด ถือกระเป๋าเอกสาร พร้อมหอบเอกสารประวัติส่วนตัวมาสมัครงานกับ พล.อ.ประยุทธ์ โดยมีนายสาธิต สุทธิเสริม นิติกรชำนาญการ ศูนย์บริการประชาชน รับเรื่องแทน นายสมบัติกล่าวว่าขอให้นายกฯตอบให้ได้ว่ามีเหตุผลอะไรที่ต้องอายัดบัญชีเอาไว้ การกระทำเช่นนี้สามารถฟ้องร้องตามประมวลกฎหมายอาญามาตรา 157 ได้ ทั้งนี้ ทราบว่านายกฯเปิดเพจเฟซบุ๊กส่วนตัว มีคนกดถูกใจมาก เกรงว่าจะดูแลไม่ทั่วถึง จึงเสนอตัวสมัครเป็นแอดมินคอยดูแลเพจให้ ในฐานะที่เชี่ยวชาญการใช้โซเชียล มีประสบการณ์ถูกปรับทัศนคติมาแล้ว ขอให้นายกฯรับไปพิจารณาด้วย,ยอดไลค์พุ่งไปเกือบสองแสน,ผู้สื่อข่าวรายงานว่า หลัง พล.อ.ประยุทธ์ เปิดเพจเฟซบุ๊กดังกล่าวมาตั้งแต่วันที่ 14 ต.ค. ล่าสุดมีผู้กดติดตามแล้วกว่า 2 แสนคน มีการอัปเดตภาพและข้อความทุกวัน ขณะที่ในอินสตาแกรมหรือไอจีมีผู้ติดตามกว่า 8 หมื่นคน และทวิตเตอร์มีผู้ติดตามแล้วเกือบ 2 หมื่นคน นายพุทธิพงษ์ ปุณณกันต์ รองเลขาธิการนายกรัฐมนตรี กล่าวว่าได้เสนอมติที่เคยเป็นนักการเมืองที่เข้าใจว่าต้องมีการแลกเปลี่ยนความคิดเห็นกับประชาชน และเข้าถึงง่าย นายกฯก็เห็นด้วยจึงเริ่มลงมือทำ ยืนยันว่าไม่เกี่ยวกับการเมือง เพราะยังไม่มีความชัดเจนว่าจะร่วมกับพรรคไหนอย่างไร แต่ถ้ามองว่าเป็นเรื่องการเมืองก็อาจใช่ ถ้าการเมืองคือการรับฟังแก้ไขปัญหาประชาชน ทั้งนี้การไลฟ์สดอาจเป็นอีกแนวทางหนึ่งในการสื่อสารกับประชาชน แต่ต้องดูให้รอบคอบทั้งเรื่องเวลา ภารกิจ ถือเป็นประเด็นสำคัญ กำลังพิจารณาว่าช่วงเดินทางไปประเทศเบลเยียมจะทำได้หรือไม่ รวมถึงการลงพื้นที่ต่างจังหวัดด้วย,สมคิด ตบะแตกสวน หญิงหน่อย,ที่ทำเนียบรัฐบาล นายสมคิด จาตุศรีพิทักษ์ รองนายกรัฐมนตรี กล่าวว่า กรณีคุณหญิงสุดารัตน์ เกยุราพันธุ์ แกนนำพรรคเพื่อไทย วิจารณ์นโยบายบัตรสวัสดิการแห่งรัฐ เป็นการแบ่งแยกชนชั้นนั้น รัฐบาลนี้ไม่เคยเรียกว่าบัตรคนจนอย่างที่เรียกกัน แต่เรียกว่าบัตรสวัสดิการแห่งรัฐ เป็นโครงการที่ทำขึ้นเพื่อช่วยคนยากร้ คนไม่มีโอกาส เป็นบัตรที่ไม่มีโทษมีแต่คุณ ไม่รู้จะกลัวไปทำไม มีประโยชน์เพราะช่วยคนยากไร้ คนแก่ เราดูแลไม่ให้มีการรั่วไหล ตรวจสอบคุณสมบัติยากไร้จริงหรือไม่ ไม่มีใครเขาเรียกบัตรคนจน มีแต่คุณหญิงสุดารัตน์ที่เรียก หาข้อมูลทำการบ้านหน่อยนะครับ และถ้าจะทำก็พยายามทำให้ดีกว่าบัตรสวัสดิการแห่งรัฐด้วย,ชลน่าน ซัด รบ.หวังผลการเมือง,ขณะที่ นพ.ชลน่าน ศรีแก้ว อดีต รมช.สาธารณสุข และอดีต ส.ส.น่าน พรรคเพื่อไทย กล่าวว่าตามที่คนในรัฐบาลตอบข้อท้วงติงของคุณหญิงสุดารัตน์ เกยุราพันธุ์ ที่พูดถึงโครงการหลักประกันสุขภาพ 30 บาทรักษาทุกโรค เห็นได้ว่าคนในรัฐบาลไม่มีความเข้าใจในหลักการของโครงการหลักประกันสุขภาพถ้วนหน้า และหลักการสิทธิมนุษยชน แบ่งแยกชนชั้น การมีมติ ครม.ให้บัตรคนจนรักษาฟรี เป็นการไปตอกย้ำแบ่งแยกคนจน 11.4 ล้านคน ให้มีสิทธิรับการรักษาฟรีต่อเมื่อต้องถือบัตรคนจนเท่านั้น เป็นการทำลายหลักการของโครงการหลักประกันสุขภาพถ้วนหน้า และศักดิ์ศรีความเป็นมนุษย์ หรือเรื่องนี้มีเป้าหมายอื่นแอบแฝงอยู่ ต้องการตอกย้ำเพื่อนำไปสู่ข้อผูกมัดทางการเมือง รัฐบาลไม่ควรมองเป็นประเด็นทางการเมือง หวังผลทางการเมือง และลดความน่าเชื่อถือของรัฐบาล นายกฯควรพิจารณายกเลิกมติ ครม. ที่ตีตราบัตรคนจนรักษาฟรี,วรชัย สวนยึดอำนาจไม่ควรมีอีก,นายวรชัย เหมะ อดีต ส.ส.สมุทรปราการ พรรคเพื่อไทย กล่าวว่า จากคำพูดของ ผบ.ทบ.ลักษณะไม่รับประกันว่าจะไม่มีปฏิวัติอีกหรือไม่ โดยยกเรื่องการเผาบ้านเมืองขึ้นมานั้น ต้องเข้าใจว่าสถานการณ์ วันนั้นเป็นการสร้างสถานการณ์ของคนบางกลุ่มขึ้นมา เพื่อให้นักการเมืองบางคนเป็นผู้ร้ายเผาบ้านเผาเมือง การปราบปรามอย่างรุนแรงทำให้เกิดเรื่องขึ้นมากลายเป็นข้ออ้างในการยึดอำนาจ ถ้าวันนั้นไม่มีการยึดอำนาจ ประเทศคงไม่อยู่ในสถานการณ์นี้ วันนี้ทำให้เห็นแล้วว่าเรื่องที่เกิดขึ้นหากปล่อยให้เป็นไปตามครรลองประชาธิปไตยใครผิดก็ว่ากันไป ดำเนินคดีไป แต่กลับมายึดอำนาจ ประเทศจึงเป็นเช่นนี้ การยึดอำนาจไม่ควรเกิดขึ้นอีกแล้ว,บี้ไม่เลิก มาร์ค เดินสายแอบแฝง,นายวิชิต ปลั่งศรีสกุล ที่ปรึกษากฎหมายพรรคเพื่อไทย กล่าวว่า การลงพื้นที่ จ.ประจวบคีรีขันธ์ โดยอ้างว่าเป็นการหาเสียงชิงหัวหน้าพรรคประชาธิปัตย์ของนายอภิสิทธิ์ เวชชาชีวะ มีการระดมประชาชนและสมาชิกพรรคนับพันคนมาชุมนุม เป็นการขัดคำสั่ง คสช.ที่ 7/2557 และคำสั่ง คสช. ที่ 57/2557 ข้อ 2 เพราะไม่ได้อยู่ในเงื่อนไขตามคำสั่งคลายล็อก ที่นายอภิสิทธิ์อ้างว่าได้แจ้ง กกต.ไว้ล่วงหน้า ถือว่าได้รับอนุญาตจาก คสช.แล้วนั้น เป็นการแจ้งเพื่อขอจัดประชุมใหญ่เลือกหัวหน้าพรรค แต่กลับฉวยโอกาสเดินสายปราศรัยหาเสียงกับประชาชน และสมาชิกพรรคประชาธิปัตย์ หากทุกพรรคทำเช่นเดียวกัน ผู้มีอำนาจจะอนุญาตหรือไม่ ดังนั้น คสช. กกต.และกระทรวงมหาดไทย จะตรวจสอบเรื่องหรือไม่,จตุพร หนุนจุดยืน ผบ.ทบ.,ด้านนายจตุพร พรหมพันธุ์ ประธาน นปช. กล่าวว่า สิ่งที่เราพยายามตลอดเวลาคือชวนให้ทุกฝ่ายได้คุยกัน เพราะประเทศถูกแช่แข็งด้วยคำว่าสงบมานาน เพื่อให้บ้านเมืองเดินต่อไปข้างหน้า ประชาชนทุกฝ่ายต้องคุยกัน ทั้งพรรคการเมือง กลุ่มผู้มีอำนาจ และภาคประชาชน ต้องคุยหาทางออกให้บ้านเมือง ไม่ใช่คุยกันเพื่อเปลี่ยนจุดยืน วันนี้ประชาชนต้องคิดอ่านไม่ให้ทุกอย่างถูกหยิบมาเป็นเงื่อนไขที่ ผบ.ทบ.พูดก็ภายใต้สถานการณ์ที่จะถูกหยิบมาเป็นเงื่อนไง ดังนั้นถ้าทุกฝ่ายไม่สร้างเงื่อนไขขึ้นมาคงไม่เกิดสถานการณ์อย่างที่ว่า ทางที่ดี ผบ.ทบ.อาจเป็นคนเริ่มหาทางออกพูดคุยกับทุกฝ่าย จะได้พาชาติพ้นวิกฤติ ไม่อยากให้มองว่า ผบ.ทบ.ปรามหรือขู่ อะไร ควรคิดร่วมกันหาทางออกดีกว่า ทุกฝ่ายต้องเริ่มที่ตัวเองคือไม่สร้างเงื่อนไขอย่างที่ ผบ.ทบ.แสดงความห่วงใยออกมา,โหวตโน-โนโหวตแก้เกมยุบ พท.,นายสุทิน คลังแสง อดีต ส.ส.มหาสารคาม พรรคไทยรักไทย กล่าวถึงกระแสพรรคเพื่อไทยอาจถูกยุบพรรคอีกรอบว่า การที่นายทักษิณ ชินวัตร อดีตนายกฯ โทรศัพท์มาพูดคุยกับสมาชิกและแกนนำพรรคเพื่อไทย ระหว่างแถลงข่าวครบรอบ 4 ปี รัฐประหาร ว่า ไม่กี่วันก่อน กกต.บางคนบอกกรณีดังกล่าวไม่เข้าข่ายหรือมีมูลเรื่องครอบงำพรรค ต่อมาเลขา กกต.ระบุว่าหากเพื่อไทย เพื่อธรรม เพื่อชาติ เข้าข่ายถูกครอบงำ อาจถูกยุบพรรค จึงมีสมาชิกบางส่วนหวั่นไหว ทำบันทึกข้อคิดเห็นสมาชิกพรรค ส่งถึงรักษาการหัวหน้าพรรค เสนอ 2 แนวทางผ่านมายังตน คือ โนโหวต ถ้ามีการยุบพรรคเพื่อไทยจริง ฐานเสียงเพื่อไทยตอนนี้อาจมีถึง 20 ล้านเสียง พร้อมใจไม่ไปใช้สิทธิ อาจทำให้ผู้ออกมาใช้สิทธิเลือกตั้งไม่ถึงร้อยละ 50 หรือไปใช้สิทธิแต่จะโหวตโน ไม่ประสงค์ลงคะแนนให้ใคร ผู้สมัครถึงแม้ชนะ แต่ยังแพ้คะแนนโหวตโน เป็นแนวความคิดแฟนคลับเอฟซีของพรรค ส่วนอดีต ส.ส. และทางพรรค ไม่รู้เรื่อง แนวคิดนี้แพร่กระจายไปหลายจังหวัดในภาคอีสานแล้ว ไม่ใช่การขู่ แต่มีชาวบ้านคิดแบบนี้จริงๆ,เฉลิมชัย ยันกาญจน์ฯถูกดูดแค่ 2,ด้านนายเฉลิมชัย ศรีอ่อน อดีตเลขาธิการพรรคประชาธิปัตย์ กล่าวถึงกระแสข่าวอดีต ส.ส. กาญจนบุรี พรรคประชาธิปัตย์ ถูกพลังดูดให้ย้ายไปซบพรรคพลังประชารัฐทั้งจังหวัด ว่า ไม่เป็นความจริง ยืนยันว่ามีอดีต ส.ส.ที่มีความจำเป็นต้องย้ายไปแค่ 2 คนด้วยเหตุผลส่วนตัว ส่วนอีก 2 คน คือ นายปารเมศ โพธารากุล หรือกำนันบอย และนายฉัตรพันธ์ เดชกิจสุนทร ทั้งคู่ต่างยืนยันว่าจะลงสมัครในนามพรรคประชาธิปัตย์เช่นเดิม ส่วนที่มีกระแสข่าวว่ามีอดีต ส.ส.ในพื้นที่ภาคกลางจะถูกพลังดูดไปอีกนั้น เชื่อว่าคนประชาธิปัตย์ที่ยังมีอุดมการณ์ มีอีกมากที่จะร่วมเดินไปด้วยกัน และอดีต ส.ส.ส่วนใหญ่ยืนยันอยู่กับพรรคต่อไป เพราะต่างเคยร่วมงานกันมานานนับ 10 ปี เคยต่อสู้ยืนหยัดมากับพรรคในสถานการณ์ต่างๆ เพื่อนๆ และน้องๆ อดีต ส.ส.ต่างยืนยันว่าจะอยู่กับพรรคด้วยกัน,อีกสองยังภักดีอยู่สู้ไปกับ ปชป.,นายปารเมศ โพธารากุล หรือกำนันบอย อดีต ส.ส.กาญจนบุรี พรรคประชาธิปัตย์ กล่าวว่า ได้พูดคุยหารือกับผู้ใหญ่ในพรรคแล้วเมื่อวันที่ 16 ต.ค. โดยยืนยันรับปากว่าจะปักหลักต่อสู้ในนามพรรคประชาธิปัตย์ต่อไป ผู้ใหญ่ในพรรคก็ขอบคุณที่ยังยึดมั่นในอุดมการณ์ของพรรค ไม่ย้ายไปไหนแน่นอน,นายฉัตรพันธ์ เดชกิจสุนทร อดีต ส.ส.กาญจนบุรี พรรคประชาธิปัตย์ กล่าวว่า ยืนยันมาตั้งแต่ต้นแล้วว่าจะไม่ย้ายไปไหน ยังคงอยู่กับพรรคประชาธิปัตย์ต่อไป เพราะยึดมั่นในอุดมการณ์และพรรคที่ทำงานสานต่อจนเป็นสถาบันการเมืองมาถึง 72 ปี,ณัฐพล ปัดเป็นตัวดูดให้ พปชร.,นายณัฐพล ทีปสุวรรณ อดีต ผอ.พรรคประชาธิปัตย์ ว่าที่กรรมการบริหารพรรคพลังประชารัฐ กล่าวถึงข่าวถูกระบุเป็นคนไปดูดอดีต ส.ส. และอดีต ส.ก.พรรคประชาธิปัตย์ มาซบพรรคพลังประชารัฐ ว่า รู้สึกเสียใจที่ถูกอ้างอิงแบบนั้น ใครที่รู้จักดีจะทราบว่าไม่มีทางเอาตำแหน่งหรือเงินไปเสนอให้แน่นอน อดีต ส.ก.เหล่านี้อยู่ในสนามท้องถิ่นมานาน เป็นไปได้ที่อยากเติบโตมาเล่นการเมืองระดับชาติ ส่วนกรณีนายวิลาศ จันทร์พิทักษ์ อดีต ส.ส.กทม. ไม่ได้คุยกับนายวิลาศมาเกือบ 3 ปีแล้ว ถ้าดูดจริงคงไปเชิญที่บ้านแล้ว ไม่ใช้วิธีการโทรศัพท์ ส่วนที่พรรคประชาธิปัตย์เลือดไหลไม่หยุด ไม่น่ามีปัญหาเพราะเป็นพรรคที่เข้มแข็ง แม้พวกตนออกมา ก็ไม่กระทบกระเทือนอะไร,ตอก พท.อย่ามาจุ้นบ้านคนอื่น,นายราเมศ รัตนะเชวง รองโฆษกและคณะทำงานด้านกฎหมายพรรคประชาธิปัตย์ กล่าวว่า ตามที่พรรคเพื่อไทย ขอให้ คสช. และ กกต.ตรวจสอบพรรคประชาธิปัตย์เรื่องการหยั่งเสียงเลือกหัวหน้าพรรค เป็นการเอาเปรียบพรรคอื่นนั้น เราปฏิบัติภายใต้กรอบรัฐธรรมนูญ และกฎหมายพรรคการเมือง ขอทุกฝ่ายอย่ากังวล ไม่มีการหาเสียงล่วงหน้า เราลูกผู้ชายพอไม่คิดเอาเปรียบพรรคใดอยู่แล้ว พรรคเพื่อไทยต้องเข้าใจ อย่ากังวล ที่ไม่เข้าใจเพราะพรรคเพื่อไทยคนที่เลือกหัวหน้าพรรคได้ มีกลุ่มเดียวคือกลุ่มชินวัตร อย่ามายุ่งเรื่องภายในพรรคประชาธิปัตย์เลย,เทือก หนุน อภิรัชต์ พูดถูกแล้ว,ที่อาคารทูแปซิฟิคเพลส นายสุเทพ เทือกสุบรรณ แกนนำ กปปส. และผู้ร่วมจัดตั้งพรรครวมพลังประชาชาติไทย (รปช.) กล่าวยอมรับว่า มีอดีต ส.ส.พรรคประชาธิปัตย์บางคนมาสมัครเป็นผู้ร่วมจัดตั้งพรรค รปช. แต่ขณะนี้ทั้ง 2 คน ได้ลาออกไปอยู่พรรคใหม่แล้ว ถือเป็นเรื่องธรรมดาไม่โกรธเคืองกัน เพราะยังมีนายกองค์การบริหารส่วนจังหวัด (อบจ.) บางจังหวัด ที่เข้าร่วมพรรค รปช.ตั้งแต่แรก เมื่อถามว่า ผบ.ทบ.ระบุว่าถ้าการเมืองสงบสุข ไม่ทำให้เกิดปัญหาความวุ่นวาย ทหารก็ไม่เข้ามา นายสุเทพตอบว่า สิ่งที่ ผบ.ทบ.พูด เป็นการรับผิดชอบต่อบ้านเมืองในฐานะมีตำแหน่ง เชื่อว่าหลังเลือกตั้งจะไม่เกิดเหตุวุ่นวายใด เพราะประชาชนไม่เอาด้วย และไม่คิดว่าจะมีปัญหาอะไร ส่วนการไม่ปฏิเสธเรื่องรัฐประหารอีกนั้น เป็นเรื่องที่คิดเอาเอง คนตั้งคำถามอาจกังวลไปเองล่วงหน้า ใครมาเป็น ผบ.ทบ.เขาไม่สามารถตอบเรื่องอนาคตได้ ผบ.ทบ.ตอบตามหลักการถือว่าถูกต้องแล้ว,วิษณุ แอบแซะไม่มีใครทาบ,ด้านนายวิษณุ เครืองาม รองนายกรัฐมนตรี กล่าวถึงการเดินสายหยั่งเสียงชิงตำแหน่งหัวหน้าพรรคประชาธิปัตย์ ว่า แต่ละพรรคมีนักกฎหมายเขาคงรู้ว่าถูกหรือผิด ถ้าสงสัยสามารถถามหรือร้องไปที่ กกต. หรือ คสช.ได้ คงไปตอบให้ไม่ได้ กกต.จะเป็นผู้เก็บรวบรวมข้อมูลไว้ แต่ไม่ใช่เก็บไว้เพื่อจับผิด เขาบอกว่ากรรมเป็นเครื่องแสดงเจตนา ฉะนั้นเรายังไม่รู้ว่าเจตนาอย่างไร ตอนนี้มีกรรมคือการกระทำก็เก็บข้อมูลไว้ก่อน รวมถึงหน่วยข่าวกรอง และฝ่ายความมั่นคงทั้งหมด ส่วนคำเตือนของฝ่ายกฎหมายที่ว่าไม่ควรพูดเรื่องการเมืองในทำเนียบนั้น ถ้าพูดเรื่องการเมืองในความหมายทั่วไป ทำได้ แต่ไม่ควรพูดเรื่องพรรคตัวเอง เพราะจะนำไปสู่บทสรุปว่าหาเสียง ขอให้ระวังกันเองแล้วกัน เราเตือนคุณแล้ว ถึงวันนี้ยังไม่มีพรรคไหนมาทาบทาม แม้แต่ให้มาเป็นที่ปรึกษาทางใจก็ไม่มี ถือว่าดี ชีวิตนี้ควรมีความสุขบ้าง เอาไว้มีแล้วจะบอก,ปชป.ซัดบัตรคนจนเอื้อเจ้าสัว,นายอรรถวิชช์ สุวรรณภักดี อดีต ส.ส.กทม. พรรคประชาธิปัตย์ กล่าวถึงโครงการไทยนิยมยั่งยืน ในโครงการผู้ถือบัตรสวัสดิการแห่งรัฐ (บัตรคนจน) ว่า เห็นด้วยกับการใช้งบประมาณลงสู่รากหญ้า แต่ไม่ใช่ผูกขาดให้กลุ่มทุน ควรปรับปรุงระบบ ยกเลิกบัตรคนจน เปลี่ยนรูปแบบเป็นโอนเงินเข้าบัญชีประชาชนโดยตรง ที่ผ่านมาต้องซื้อสินค้าผูกขาดกับร้านธงฟ้าประชารัฐ มีสินค้าเฉพาะของเจ้าสัว ใช้บัตรคนจนขึ้นรถประจำทางไม่ได้ สุดท้ายรัฐบาลต้องใช้งบประมาณ แอปพลิเคชันถุงเงินประชารัฐแก้เกี้ยว เสียเงินพัฒนาระบบไปมหาศาล ไม่แน่ใจว่ามีการตั้งบริษัทเพื่อหวังผลประโยชน์ตรงนี้ไว้ล่วงหน้าหรือไม่ ควรเปลี่ยนรูปแบบการจัดเก็บข้อมูลประชาชนจำนวน 11.4 ล้านคน ที่เป็นข้อมูลตาย มาใช้ข้อมูลเป็น Negative Income Tax เพราะเป็นการช่วยเหลือคนจนของรัฐบาลในรูปแบบของการโอนเงิน หรือจ่ายเช็คให้แก่บุคคลที่มีรายได้ต่ำกว่าเกณฑ์ ให้คนมาลง ทะเบียนภาษีรับเงินทุกปี เพราะจะทำให้ทราบว่าแต่ละปีจะมีคนจนจำนวนเท่าใด เพื่อเตรียมงบประมาณให้เหมาะสมตรงกับความเป็นจริง เพราะโครงการดีจริงคนจนต้องลดลง มิใช่สอบถามกี่ครั้งก็มีจำนวนเท่าเดิมคือ 11.4 ล้านคน เท่าเดิม,ฮิวเเมนไรท์ฯถก พิชัย ถูกละเมิด,ด้านนายพิชัย นริพทะพันธุ์ อดีต รมว.พลังงาน และแกนนำพรรคเพื่อไทย กล่าวว่า วันนี้นางลินดา แล็กเดอร์ ผู้บริหารระดับสูงของฮิวแมนไรท์วอทช์ เข้ามาพบที่พรรคเพื่อไทย สอบถามรายละเอียดการถูกละเมิดสิทธิมนุษยชน หลังถูก คสช. เรียกปรับทัศนคติถึง 8 ครั้ง ถูกหมายเรียกรับทราบคดีอาญา 3 ครั้ง โดยเฉพาะการเรียกปรับทัศนคติครั้งที่ 7 ถูกกักตัว 7 วัน ถูกคลุมหัวปิดตาทั้งไปและกลับระหว่างถูกคุมตัวมีองค์กรระหว่างประเทศหลายองค์กร ออกมาทักท้วงรัฐบาล เพราะเห็นว่าเป็นการละเมิดสิทธิมนุษยชนอย่างชัดเจน เพียงแค่การวิพากษ์วิจารณ์ด้านเศรษฐกิจ ตนหวังว่าเหตุการณ์การละเมิดสิทธิ์ฯ โดยการเรียกตัวแบบนี้จะต้องไม่เกิดขึ้นอีกในอนาคต,พชปร.เปิด ปัญญาประชารัฐ,ช่วงเย็นวันเดียวกันที่ตึก asean รัชดา นายสุวิทย์ เมษินทรีย์ รมว.วิทยาศาสตร์และเทคโนโลยี ว่าที่รองหัวหน้าพรรคพลังประชารัฐ พร้อมนายกอบศักดิ์ ภูตระกูล รมต.ประจำสำนักนายกรัฐมนตรี ว่าที่โฆษกพรรค ร่วมแถลงข่าวการจัดตั้งสถาบันปัญญาประชารัฐ และเปิดตัวผู้นำคนรุ่นใหม่ ส่วนใหญ่มาจากแวดวงเศรษฐกิจ การเงิน กลุ่มสตาร์ตอัพ เอสเอ็มอี อาทิ ดร.นฤมล ภิญโญสินวัฒน์ ผู้ช่วยรัฐมนตรีประจำกระทรวงการคลัง นายกอบศักดิ์กล่าวว่า หมดยุคคนใดคนหนึ่งคิด แต่ช่วยกันคิดร่วมกันทำ ปัญญาประชารัฐคือการสร้างแนวทางใหม่พัฒนาประเทศแบบเปิดกว้าง ร่วมกันเปลี่ยนแปลงประเทศไทย เรามีหลักสูตรเรียบร้อย รอเปิดในเวลาที่เหมาะสม เปิดตัววิทยากร รับรองร้องว้าวแน่ จากนี้ไม่ใช่นโยบายที่ทำไม่ได้จริง หรือไม่ตอบโจทย์อย่างในอดีต,สุวิทย์ มึนไม่รู้ดูดลูกกำนันเซี้ยะ,นายสุวิทย์กล่าวว่า สถาบันปัญญาประชารัฐ จะเป็นการเมืองที่ตอบโจทย์ประชาชน เป็นการเมืองเพื่อคนส่วนใหญ่ที่เป็นการเมืองจากฐานราก ไม่ใช่บงการเพียงไม่กี่คน ไม่อย่างนั้นเราอยู่ยาวไม่ได้ ไม่ใช่ตอบโจทย์ด้วยการหยิบยื่น แต่มีส่วนร่วมจากทุกภาคส่วน มาจากภูมิปัญหามหาชน เมื่อถามว่ามีข่าวการดึง 2 ลูกชายนายประชา โพธิพิพิธ อดีต ส.ส.กาญจนบุรี พรรคประชาธิปัตย์ หรือกำนันเซี้ยะ เข้าพลังประชารัฐ นายสุวิทย์ตอบว่า ถามผิดคนแล้ว เมื่อถามว่าที่เคยบอกว่าต้องได้ ส.ส.เกิน 100 คน นายสุวิทย์ตอบว่า แค่บอกว่าร้อยน้อยไป อุตส่าห์ตั้งพรรคต้องคาดหวังได้มากกว่า 100 คน ส่วนเรื่องลาออกอย่างที่บอก ตอนนี้เป็นช่วงหัวเลี้ยวหัวต่อ ไม่อยากทิ้งภาระให้ใคร ไม่ต้องห่วง ทั้ง 4 คนคุยกันแล้ว เมื่อมาด้วยกัน เราจะก้าวออกไปพร้อมกันเมื่อจบภารกิจ,หลาน สุริยะ โวยถูกดิสเครดิต,นายพงศ์กวิน จึงรุ่งเรืองกิจ ว่าที่กรรมการบริหารพรรคพลังประชารัฐ หลานชายนายสุริยะ จึงรุ่งเรืองกิจ แกนนำกลุ่มสามมิตร กล่าวถึงกระแสข่าวนายสนธิรัตน์ สนธิจิรวงศ์ ว่าที่เลขาธิการพรรคพลังประชารัฐ ใช้อำนาจในฐานะ รมว.พาณิชย์เอื้อประโยชน์บางประการให้กับบริษัทเอกชน ที่นายพงศ์กวินเป็นผู้บริหารก่อนหน้านี้ว่า เป็นความพยายามเชื่อมโยงเพื่อโจมตีทางการเมือง เรื่องข้อพิพาทเราต้องรอนานเกือบ 1 ปีเต็ม ถึงได้รับอนุญาตจากกระทรวงพาณิชย์ หากมีความสัมพันธ์ใกล้ชิดกับ รมว.พาณิชย์อย่างที่กล่าวหา หรือว่ามีผลประโยชน์ต่างตอบแทน ในการมาร่วมงานกับพรรคพลังประชารัฐจริง คงได้รับการอนุมัติเร็วกว่านี้,ยืดเวลาส่งหลักฐานทุนประเดิม,ผู้สื่อข่าวรายงานว่า เว็บไซต์ราชกิจจานุเบกษาเผยแพร่ประกาศนายทะเบียนพรรคการเมืองเรื่องแก้ไขเพิ่มเติมประกาศนายทะเบียนพรรคการเมือง เรื่องการกำหนดแบบและวิธีการแจ้งทุนประเดิมของพรรคการเมือง โดยกำหนดให้พรรคการเมืองซึ่งจัดตั้งขึ้น หรือเป็นพรรคการเมืองตาม พ.ร.บ.ประกอบรัฐธรรมนูญว่าด้วยพรรคการเมือง 2550 จัดให้มีทุนประเดิม 1 ล้านบาท และออกหลักฐานการรับทุนประเดิมของพรรคการเมือง ให้ถูกต้องครบถ้วนตามความเป็นจริง พร้อมทั้งจัดส่งหลักฐานการรับทุนประเดิมของพรรคการเมือง และสำเนาบัญชีธนาคารพาณิชย์แสดงจำนวนการรับทุนประเดิมของพรรค การเมืองให้นายทะเบียนพรรคการเมืองทราบภายใน 180 วัน นับแต่วันที่คำสั่งหัวหน้า คสช.ที่ 13/2560 ลงวันที่ 14 ก.ย.2561 มีผลใช้บังคับ,วิษณุ มองบวกต้าน ก.ม. ติดหนวด,อีกเรื่อง นายวิษณุ เครืองาม รองนายกรัฐมนตรี ให้สัมภาษณ์ถึงกระแสวิพากษ์วิจารณ์ร่าง พ.ร.บ.ว่าด้วยการรักษาความมั่นคงปลอดภัยไซเบอร์ ละเมิดความเป็นส่วนตัวของประชาชนเกินไป ว่า ก่อนหน้านี้การออกกฎหมายอาจมีการมุบมิบออก ประชาชนรู้ต่อเมื่อกฎหมายประกาศใช้ แต่เจตนารมณ์ของมาตรา 77 ในรัฐธรรมนูญ ให้รับฟังความคิดเห็นทุกขั้นตอน กฎหมายอยู่ระหว่างการร่าง จะกลับเข้าที่ประชุม ครม. บอกไม่ถูกว่าสิ่งไหนถูกหรือผิด อยากชวนให้คนวิพากษ์วิจารณ์ เจ้าของร่างจะได้ไปปรับปรุง เสียดายกฎหมายหลายฉบับที่เปิดรับฟัง แต่มีผู้แสดงความคิดเห็นน้อย พอกฎหมายจะออกกลับมีการโวยวาย หลักการออกกฎหมายของรัฐบาล ยึดตามรัฐธรรมนูญ มีความเป็นธรรม ไม่ละเมิดสิทธิมนุษยชนเกินสมควร ไม่สร้างภาระแก่ประชาชน เมื่อถามว่าร่าง พ.ร.บ.ฉบับนี้ รัฐบาลสามารถส่งไปยัง สนช. ภายในเดือน พ.ย.หรือไม่ นายวิษณุกล่าวว่า ไม่ทราบ,ยูนิเซฟปลื้ม รบ.ไทยดูแลเด็ก,เมื่อเวลา 09.00 น. ที่ห้องสีม่วง ตึกไทยคู่ฟ้า ทำเนียบรัฐบาล นางเฮนเรียตตา ฟอร์ ผอ.บริหารองค์การทุนเพื่อเด็กแห่งสหประชาชาติ หรือยูนิเซฟ (United Nations Childrens Fund- UNICEF) เข้าเยี่ยมคารวะ พล.อ.ประยุทธ์ จันทร์โอชา นายกฯและหัวหน้า คสช. นายกฯกล่าวยินดีกับการครบรอบ 70 ปี ที่ยูนิเซฟในประเทศไทยร่วมมือกันอย่างใกล้ชิด รัฐบาลส่งเสริมปกป้องสิทธิเด็กอย่างต่อเนื่อง จัดทำร่างแผนพัฒนาเด็กและเยาวชนแห่งชาติ (ฉบับที่ 2) สอดคล้องกับยุทธศาสตร์ชาติ 20 ปี ขณะที่นางเฮนเรียตตา ฟอร์ ชื่นชมการดำเนินการเกี่ยวกับเด็กและเยาวชนของไทย พร้อมสนับสนุนให้ไทยสานต่ออย่างมีประสิทธิภาพ,กองทัพสหรัฐฯ หนุนการข่าวไทย,จากนั้น พล.ร.อ.ฟิลลิป เอส เดวิดสัน ผบ.กกล.สหรัฐอเมริกาภาคพื้นอินโด-แปซิฟิก เข้าเยี่ยมคารวะ พล.อ.ประยุทธ์ นายกฯกล่าวว่า ไทยพร้อมสนับสนุนบทบาทที่สร้างสรรค์ของสหรัฐฯในอินโด-แปซิฟิก ชื่นชมสหรัฐฯที่จัดการฝึกร่วมคอบร้าโกลด์ อย่างต่อเนื่อง ทั้งฝากความระลึกถึงนายโดนัลด์ ทรัมป์ ประธานาธิบดีสหรัฐฯ และภริยา ที่เคยต้อนรับตนเองอย่างอบอุ่น ด้าน ผบ.กกล.สหรัฐอเมริกาภาคพื้นอินโด-แปซิฟิก กล่าวว่า ไทย-สหรัฐฯ เป็นพันธมิตรที่ยาวนาน เชื่อมั่นว่าความร่วมมือของกองทัพ จะช่วยยกระดับสองประเทศให้ใกล้ชิดยิ่งขึ้น และควรเพิ่มพูนความร่วมมือด้านข่าวกรองและการต่อต้านการก่อการร้าย สหรัฐฯยินดีที่จะสนับสนุน,บิ๊กตู่ บินบรัสเซลส์ถกอาเซม,ผู้สื่อข่าวรายงานว่า สำหรับภารกิจการเดินทางไปต่างประเทศของ พล.อ.ประยุทธ์ จันทร์โอชา ในเวลา 00.30 น. วันที่ 18 ต.ค.นี้ นายกฯเดินทางไปร่วมการประชุมผู้นำเอเชีย-ยุโรป ครั้งที่ 12 (ASEM 12) และร่วมประชุมผู้นำสหภาพยุโรป-อาเซียน (EU-ASEAN LeaderMeeting) ณ กรุงบรัสเซลส์ ราชอาณาจักรเบลเยียม ระหว่างวันที่ 18-20 ต.ค. มีกำหนดพบปะหารือทวิภาคีผู้นำชาติต่างๆ อาทิ นายจูเซปเป กอนเต นายกฯสาธารณรัฐอิตาลี นายมาร์ค รุตเตอ นายกฯเนเธอร์แลนด์ นางเออร์นา โซลเบิร์ก นายกฯราชอาณาจักรนอร์เวย์ นายชาร์ลส์ มิเชล นายกฯราชอาณาจักรเบลเยียม นายมุน แชอิน ประธานาธิบดีแห่งสาธารณรัฐเกาหลี นายอาแล็ง แบร์เซ ประธานาธิบดีแห่งสหพันธรัฐสวิส นายอันเดรย์ บาบิช นายกฯสาธารณรัฐเช็ก พร้อม ประชุมเต็มคณะ และประชุมผู้นำสหภาพยุโรป-อาเซียน และเดินทางกลับถึงประเทศไทยในเวลา 12.00 น. ของวันที่ 20 ต.ค.
บิ๊กแดง แถลงเปิดใจครั้งแรก ตีธงพากองทัพแข็งแกร่งขึ้น เตือนกำลังพลระวังตัวฝ่ายการเมืองจับจ้องอยู่ ลั่นเป็นทหารอาชีพทำงานได้กับทุกรัฐบาล ส่วนความเป็นกลางแล้วแต่ใครจะมอง
อภิรัชต์ คงสมพงษ์,ผบ.ทบ.,เลือกตั้ง,ปฏิวัติ,ข่าวหน้า1,ข่าวทั่วไป